Lisbeth Bech Poulsen (SF), 2012-10-11:
Jeg står her i dag i stedet for fru Anne Baastrup, som desværre er forhindret i at være her, men trods det, at jeg ikke er ordfører på området eller medlem af Nordisk Råd, så ligger det nordiske samarbejde og værdifællesskab mig rigtig meget på sinde.
Vi har jo gennem historien ofte følt os som svenskere og nordmænd – og de har følt sig som danskere – når vi har været i kriser, der har bragt os tættere sammen, senest jo, desværre, sidste sommer, da der var et terrorangreb på Utøya og i Oslo i Norge, hvor jeg tror de fleste følte sig som nordmænd og havde dyb medfølelse med nordmændene i den situation.
Det værdifællesskab kommer jo nok af, at vi ligner hinanden meget, vores sprog, vores kultur, vores politiske samfundsmodeller ligner hinanden, så der er et stort værdifællesskab, og det er det, som det nordiske fællesskab er baseret på.
Der har kort sagt
aldrig været mere brug for, at vi står sammen i et stærkt fællesskab.
Derfor støtter vi i SF fortsat varmt det nordiske samarbejde.
I Danmark gør vi, hvad vi kan, for at komme ud af den økonomiske krise og for at løse klimaproblemerne, men vi kan ikke gøre det alene.
Derfor er vi også glade for, at redegørelsen om det nordiske samarbejde har fokus på netop de problemstillinger og på at styrke samarbejdet mellem de nordiske lande.
Et vigtigt skridt i det videre samarbejde er at komme så mange grænsehindringer til livs som overhovedet muligt, som det også er blevet sagt heroppefra tidligere i dag.
Det skal være let for enhver borger i Norden at bevæge sig frit uden besværlige hindringer.
Især på arbejdsmarkedet og socialområdet kan vi med glæde konstatere, at der er blevet gjort en stor indsats for netop dette, og en ekspertgruppe har afleveret en rapport med 35 konkrete eksempler på grænsehindringsproblemer og løsningsforslag hertil, som socialministrene har besluttet at gå videre med.
Det er en hjertesag for SF, så vi er selvsagt meget tilfredse med dette.
Samarbejdet om testcentre for grønne løsninger, forskning inden for grøn vækst og finansiering af grønne investeringer og virksomheder er bare noget af det, der er på dagsordenen.
Ligeledes læser jeg med stor glæde, at vi arbejder for at komme skatteunddragelse til livs.
Der er lavet aftaler med 40 lande om informationsudveksling.
Alle, der arbejder i Danmark, skal naturligvis efter gældende skatteregler betale skat.
Det står klart, at vi i de nordiske lande står over for mange af de samme udfordringer, og vi har meget ens udgangspunkter for at løse de udfordringer.
Udover økonomiske problemer og klimaproblemer kæmper vi i Norden også den samme kamp for ligestilling.
Det er lige meget, om det er ligestilling på arbejdsmarkedet og uddannelsesområdet, eller om det er ligestilling mellem etnicitet og køn.
Her bliver der også gjort en stor indsats.
Vi er også meget ens, når det kommer til, hvordan vi skal konkurrere på det globale marked.
Jeg har allerede nævnt, at vi skal være førende inden for at skabe grønne job og grønne løsninger.
Derfor er forskning og uddannelse også utrolig vigtigt for alle lande i Norden, Danmark inklusive.
Så det er åbenlyst vigtigt, at der også på det punkt bliver gjort noget, hvilket også tydeligt fremgår at der gør.
I SF er vi meget tilfredse med redegørelsen og ser frem til et fortsat stærkt og udbytterigt samarbejde i Norden.
Med hensyn til samarbejdet i Østersørådet ser vi i SF med stor alvor på Østersøens havmiljø.
Det er derfor yderst vigtigt, at man i HELCOM, altså Helsingforskommissionen, fortsætter beskyttelsen af Østersøens havmiljø.
Derfor er vi glade for, at det danske HELCOM-formandskab vil fokusere på bl.a. en vidensopbygning vedrørende maritimt affald.
Dernæst er det glædeligt, at der også i Østersøsamarbejdet er stort fokus på energidagsordenen.
I SF kan vi kun støtte det.
Vindkraft, udbygning af elinfrastruktur, naturgas, fjernvarme osv. – det er alt sammen af yderste vigtighed.
Det er et helt reelt problem, og det er forfærdeligt for alle, det går ud over.
Derfor er jeg glad for det danske tilsagn om at yde et bidrag på 200.000 kr. til et projekt vedrørende menneskehandel.
Vi tror på, at vi i fremtiden kan gøre endnu mere ved problemet.
Til sidst vil jeg på vegne af SF gerne bifalde, at der bliver gjort en indsats for den nukleare og radiologiske sikkerhed.
Alle lande omkring Østersøen kan blive påvirket af sådanne ulykkestilfælde, lige meget om det sker i ens egen baghave, eller om det sker i et naboland eller et land i den umiddelbare nærhed.
Derfor er det også godt for Danmark.
Hvad angår den arktiske redegørelse, vil jeg sige følgende: Vi har alle en forpligtelse til at gøre en indsats mod afsmeltningen af is på Arktis.
Vi ser Arktisk Råd som en vigtig og central aktør på lige præcis det område.
Problemerne i Arktis er så store, at intet land kan klare dem alene.
Arktis er uomtvisteligt et kæmpe område, og derfor er der brug for samarbejde for at øge sikkerheden for skibsfarten.
Vi er derfor i SF glade for, at der bliver taget skridt i denne retning.
Vi støtter fuldt, at der skal være bedre koordination og kommunikation, hvilket en øvelse med et simuleret krydstogtskibsforlis tydeligt viste, som De Radikales ordfører også var inde på.
Det er vigtigt, at der bliver lavet en praksis for søredning, som der er lagt op til med SAR, og ydermere er vi glade for, at Danmark arbejder aktivt med søopmåling af de grønlandske farvande, da det vil skabe større sikkerhed for søfarten.
Vi er også rigtig glade for Europa-Kommissionens tilsagn om, at Arktis er helt central i forhold til bekæmpelsen af den globale opvarmning, og at EU derudover har en helt reel interesse i Arktis som hovedmodtager af varer og råstoffer fra Arktis.
Det er glædeligt, at EU på den baggrund ser interesse i og mulighed for at engagere sig i Arktis.
Jeg vil også gerne fremhæve den taskforce, der skal bekæmpe og forebygge olieforurening, og i den forbindelse udtrykke håb om, at der kan forhandles en aftale på plads.
I den forbindelse er det værd at lægge mærke til, at Danmark, Norge og Canada på baggrund af et forslag i IMO har igangsat forhandlinger om obligatoriske regler, der skal sikre Arktis' sårbare miljø og menneskeliv.
Til sidst vil jeg på SF's vegne udtrykke min store glæde ved, at der i regeringen er blevet taget initiativ til at inddrage civilsamfundet i spørgsmålet om Arktis.
Det er ikke kun på det øverste politiske niveau, at der er nogle, der interesserer sig for emnet, og derfor er det godt, at Arktisk Forum er oprettet med det mål at inddrage ngo'er, tænketanke osv.
Det er vigtigt, at alle, der har en holdning hertil, bliver hørt, og det åbner dette forum op for.